ปรับเงื่อนไขชำระหนี้ลูกค้าน้ำท่วม
แบงก์กรุงเทพ ช่วยลูกค้าน้ำท่วม ปรับเงื่อนไขชำระหนี้ ให้สินเชื่อเพิ่ม
26 ต.ค. 2553

แบงก์กรุงเทพ ช่วยลูกค้าน้ำท่วม ปรับเงื่อนไขชำระหนี้ ให้สินเชื่อเพิ่ม 
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ เปิดเผยว่า ธนาคารได้เตรียมมาตรการให้ความช่วยเหลือลูกค้าเป็น 2 แนวทาง คือการปรับเงื่อนไขการชำระหนี้ และการสนับสนุนสินเชื่อเพิ่มเติม โดยจะพิจารณาตามสภาพการณ์ และความเดือดร้อนของลูกค้าเพื่อเสนอทางออกที่ดีที่สุดสำหรับแต่ละราย
"การปรับเงื่อนไขชำระหนี้ประกอบด้วยการผ่อนผันการชำระหนี้ในช่วงเวลาหนึ่ง ตลอดจนการขยายระยะเวลาการผ่อนชำระ นอกจากนี้ ยังจะสนับสนุนสินเชื่อเพิ่มเติมแก่ลูกค้าที่ธนาคารพิจารณาแล้วเห็นว่าการช่วยเสริมสภาพคล่องจะทำให้ลูกค้าสามารถดำเนินธุรกิจต่อไปได้ ซึ่งรายละเอียดของความช่วยเหลือจะขึ้นอยู่กับความจำเป็น ความเหมาะสม และสถานภาพของลูกค้าแต่ละรายแล้วแต่กรณี" นายสุวรรณ กล่าว
ทั้งนี้ ลูกค้าที่ต้องการความช่วยเหลือจากธนาคารกรุงเทพ สามารถแจ้งความประสงค์กับสาขาหรือสำนักธุรกิจที่ใช้บริการอยู่เพื่อให้ธนาคารพิจารณาได้ตั้งแต่วันนี้เป็นต้นไป หรือติดต่อสอบถามได้ที่บัวหลวงโฟน โทรศัพท์ 1333 สำหรับลูกค้าบุคคล และ “ศูนย์ประสานงานช่วยเหลือธุรกิจ” โทรศัพท์ 0-2353-5825 และ 0-2636-4095 สำหรับลูกค้าธุรกิจ